యువజన వ్యవహారాలు, క్రీడల మంత్రిత్వ శాఖ
గురునానక్ దేవ్ వర్సిటీ క్రీడాకారులకు అనురాగ్ ఠాకూర్ ఘన సత్కారం!
అమృత్సర్లో సన్మాన కార్యక్రమ నిర్వహణ
దేశంలో బలమైన క్రీడా సంస్కృతికి
పునాదులు వేసేది
విశ్వవిద్యాలయాలే: కేంద్రమంత్రి ఠాకూర్
గురునానక్ దేవ్ విశ్వవిద్యాలయానికి చెందిన పలువురు ప్రతిభావంతులైన క్రీడాకారులను కేంద్ర సమాచార, ప్రసార, క్రీడా, యువజన వ్యవహారాల మంత్రి అనురాగ్ సింగ్ ఠాకూర్ ఈ రోజు అమృత్సర్లో సత్కరించారు. 25మంది అంతర్జాతీయ క్రీడాకారులతో సహా, ఖేలో ఇండియా విశ్వవిద్యాలయ క్రీడల్లో పతక గ్రహీతలను, అఖిల భారత విశ్వవిద్యాలయక్రీడల చాంపియన్షిప్ విజేతలను, ఖేలో ఇండియా యవజన క్రీడోత్సవ విజేతలను ఆయన ఈ సందర్భంగా సన్మానించారు. అంతర్జాతీయ క్రీడలు, ఖేలో ఇండియా, అఖిల భారత వర్సిటీ స్థాయి క్రీడల్లో పలు విభాగాల్లో ప్రతిభను కనబరిచి, తమ విశ్వవిద్యాలయానికి కీర్తి ప్రతిష్టలను ఆర్జించిపెట్టిన ఉత్తమ క్రీడాకారులకు రూ. 2కోట్లకు పైగా విలువైన నగదు పురస్కారాలను, ట్రోఫీలను కేంద్రమంత్రి ప్రదానం చేశారు. అమృత్సర్లోని గురునానక్ విశ్వవిద్యాలయం ఆవరణలో జరిగిన 52వ వార్షిక క్రీడా పురస్కారాల ప్రదాన కార్యక్రమంలో క్రీడాకారులకు ఆయన బహుమతులను అందించారు.
ఈ కార్యక్రమంలో అనురాగ్ సింగ్ ఠాకూర్ ముఖ్యఅతిథిగా పాల్గొన్నారు. ఈ సందర్భంగా ఆయన మాట్లాడుతూ, దేశంలోని ప్రముఖ క్రీడా విశ్వవిద్యాలయ్యాల్లో గురునానక్ వర్సిటీ ఒకటని ప్రశంసించారు. దేశంలో క్రీడా సంస్కృతిని గురించి చర్చించినపుడు, క్రీడలకు సరైన పునాది వేసిన వర్సిటీల గురించి మాట్లాడవలసి వస్తుందని, గురునానక్ దేవ్ విశ్వవిద్యాలయం ప్రతిష్టాత్మకమైన మౌలానా అబుల్ కలాం ఆజాద్  ట్రోఫీని రికార్డు స్థాయిలో 23సార్లు గెలుచుకుందని అన్నారు. మాకా ట్రోఫీలను మాత్రమే కాక, 34 మంది అర్జున అవార్డు గ్రహీతలను, ఇద్దరు ద్రోణాచార్య పురస్కార గ్రహీతలను, ఆరుగురు పద్మశ్రీ గ్రహీతలను గురునానక్ దేవ్ విశ్వవిద్యాలయం సృష్టించిందని ఆయన అన్నారు.
మహిళా అథ్లెట్లపై దృష్టిని కేంద్రీకరించిన కేంద్ర యువజన వ్యవహారాలు, క్రీడల మంత్రిత్వశాఖ,.. ఖేలో ఇండియా మహిళా లీగ్ పోటీలను తొమ్మిది క్రీడాంశాల్లో నిర్వహిస్తున్నదని అన్నారు. హాకీ, విలువిద్య, వెయిట్లిఫ్టింగ్, సైక్లింగ్, బాక్సింగ్, ఈత, కుస్తీ, వాలీబాల్, జూడో వంటి క్రీడాంశాల్లో ఈ మహిళా లీగ్ పోటీలు నిర్వహిస్తున్నట్టు కేంద్రమంత్రి చెప్పారు. ఈ పోటీల్లో 23,000మందికిపైగా మహిళా క్రీడాకారిణులు పాల్గొననున్నట్టు ఆయన చెప్పారు.
క్రీడారంగానికి సంబంధించి గురునానక్ దేవ్ విశవిద్యాలయం, అనుబంధ కళాశాలల కృషి ఎంతో అభినందనీయమని అనురాగ్ సింగ్ ఠాకూర్ అన్నారు. ఖేలో ఇండియా విశ్వవిద్యాలయ క్రీడోత్సవంలో గురునానక్ దేవ్ విశ్వవిద్యాలయం 14 స్వర్ణపతకాలతో పాటు 42 పతకాలు గెలుచుకుని 4వ స్థానం సాధించిందన్నారు. పౌరప్రయోజనాలే పరమావధిగా ప్రభుత్వం ముందుకు సాగుతోందని, పౌరులందరికీ సౌకర్యవంతమైన జీవనం అందించడమే తమ అభిమతమని ఆయన అన్నారు. దేశవ్యాప్తంగా క్రీడా సంస్కృతిని అభివృద్ధి చేయాల్సి ఉందని, ఇందుకు ప్రభుత్వం కట్టుబడి ఉందని అన్నారు. క్రీడా సదుపాయాల కల్పనకు అన్ని రకాల సహాయం అందించగమని ఆయన హామీ ఇచ్చారు.
గురునానక్ దేవ్ విశ్వవిద్యాలయంలో విద్యార్థి జీవితాన్ని గురించిన తన జ్ఞాపకాలను ఆయన పంచుకున్నారు. క్రీడా మౌలిక సదుపాయాల ప్రోత్సాహంకోసం అవసరమైన సదుపాయాలను, పథకాలను అందించవలసిన బాధ్యత తనపై ఉందన్నారు. క్రీడల్లోనేగాక, అనేక ఇతర రంగాల్లో దేశీయంగా, అంతర్జాతీయంగా పేరు ప్రతిష్టలు గాంచిన ఈ విశ్యవిద్యాలయంలో ఒకప్పటి విద్యార్థినైనందుకు తాను గర్విస్తున్నానని అన్నారు. వ్యక్తిస్థాయిలో, కుటుంబ స్థాయిలో, సమాజం స్థాయిలో, కార్పొరేట్ స్థాయిలో సిసలైన క్రీడా సంస్కృతిని దేశం అభివృద్ధి చేయవచ్చని అన్నారు. అన్ని స్థాయిల్లో క్రీడా సంస్కృతిని అభివృద్ధి చేసేందుకు ప్రతి ఒక్కరూ కృషి చేయాలని అన్నారు.
.
కార్యక్రమంలో వర్సిటీ వైస్ చాన్సిలర్ ప్రొఫెసర్ జస్పాల్ సింగ్ సంధూ స్వాగతోపన్యాసం చేశారు. క్రీడా సంస్కృతిని మరింత బలోపేతం చేసేందుకు ఈ విశ్వవిద్యాలయానికి చాలా ప్రాజెక్టులు, పథకాలు అవసరమని ఆయన అన్నారు. ఆస్ట్రోటర్ఫ్ మైదానం మార్పిడి, సింథటిక్ ట్రాక్ ఏర్పాటు, ఈతకొలను నవీకరణ తదితర ప్రాజెక్టులకోసం విశ్వవిద్యాలయానికి మరిన్ని నిధులు అవసరమని సంధూ అన్నారు.
అంతకు ముందు విశ్వవిద్యాలయం రిజిస్ట్రార్ డాక్టర్ కరణ్జిత్ సింగ్ కహ్లోన్ అతిథులకు స్వాగతం పలికారు. వర్సిటీ క్రీడా విజయాలపై క్రీడా వ్యవహారాస్ డైరెక్టర్ కార్యాయానికి చెందిన ఫిజికల్ ఎడ్యుకేషన్ శాఖ ఇన్చార్జి డాక్టర్ కన్వర్ మన్దీప్ సింగ్ తన నివేదికను సమర్పించారు. అకాడమిక్ వ్యవహారాల డీన్ ప్రొఫెసర్ సరబ్జోత్ సింగ్ బెహల్ వందన సమర్పణ చేశారు. విద్యార్థుల సంక్షేమ విభాగం డీన్ ప్రొఫెసర్ అనీష్ దువా కార్యక్రమాల నిర్వాహకుడిగా వ్యవహరించారు. గురునానక్ దేవ్ విశ్వవిద్యాలయం పురుషుల విభాగం, మహిళా విభాగాల క్రీడా కమిటీలు, వర్సిటీకి అనుబంధించిన వివిధ కళాశాలల ప్రిన్సిపాళ్లు, విభాగాల అధిపతులు కూడా ఈ కార్యక్రమాల్లో పాలుపంచుకున్నారు.
“ఖేలో ఇండియా” పథకం కింద ఏర్పాటు చేసిన క్రీడా హాస్టల్స్ను కేంద్ర క్రీడా వ్యవహారాల మంత్రి ప్రారంభించారు. విశ్వవిద్యాలయంలో అందుబాటులో ఉన్న క్రీడా సదుపాయాలను ఆయన పరిశీలించారు. ఈ సందర్భంగా, వివిధ కళాశాలల ప్రిన్సిపాళ్లను, ఆయా విభాగాల అధిపతులను, క్రీడా ప్రముఖులను, కోచ్లను కేంద్రమంత్రి సత్కరించారు.